Ole Stavad (S), 2000-10-24:
Jeg takker for den brede tilslutning og positive reaktion fra de allerfleste ordførere.
Det er ikke så overraskende, det er sådan set helt forventet, eftersom det er et forslag, der er - om jeg så må sige - bestilt af Folketinget.
For som flere ordførere har nævnt, er det her udmøntningen i konkret form af en vedtagelse, som Folketinget vedtog for halvandet års tid siden, og dermed også et svar på det, som Folketingets meget brede flertal opfordrede regeringen til at komme med.
Og derfor kan man jo så godt undre sig lidt over, at hr. Kim Andersen på Venstres vegne - selv om man stod bag et forslag om at bede regeringen om at komme med et forslag af lige nøjagtig den her karakter - så alligevel ikke kan nære sig for at byde over.
For det her er jo en pendant til den ordning, vi allerede har inden for offentligt byggeri og inden for samme rammer.
Jeg vil gerne give det tilsagn, at såfremt der sker justeringer - jeg tror, der er nogle overvejelser om det - i forhold til rammerne, der er for offentligt byggeri, vil jeg gerne deltage i de samme overvejelser i forhold til privat byggeri, sådan at det, Folketinget har bedt om - også Venstre og hr. Kim Andersen - vil jeg som skatteminister med meget stor glæde levere, så jeg kan se hr. Kim Andersen glad.
Men hvis hr. Kim Andersen havde læst lidt tilbage for at se, hvad det var, Venstre bad om, ville han vide, at det her ikke er små sko, og at det ikke er en tilfældigt valgt procent.
Måtte jeg så gøre den bemærkning til det, som hr. Kim Andersen også nævnede, nemlig Akademiraadet og Akademiraadets rolle i det her.
Hvis vi tager bemærkningerne, som de står på den højre spalte midt på side 8, i forhold til Akademiraadet, så har jeg aftalt med kulturministeren, at indtil arbejdet kommer i gang her, vil vi lige lidt mere præcist få klargjort
Akademiraadets rolle, så det er klart, at der skal laves en liste med professionelle kunstnere, så man ikke hver gang skal omkring Akademiraadet, men at det simpelt hen bliver et opdrag, man får, og at det kun vil være i helt særlige situationer, at man så skal ind og inddrage Akademiraadet.
Det vil jeg sørge for sammen med min kollega kulturministeren at vi får præciseret og klargjort over for udvalget.
Det kan så være, at udvalget vil være behjælpeligt med, at det bliver en del af betænkningen, sådan så der ikke er nogen tvivl om, at det vil det brede flertal, som har tegnet sig - der forhåbentlig også vil holde til tredje behandling - stå bag, så vi er sikre på, at vi får en så enkel og så ubureaukratisk måde at få det her til at fungere på som vel gørligt. Så skal jeg glæde mig over, at der også har vist sig - sådan som jeg har lyttet mig til det - et flertal for, at kulturstøtte ikke er specielt egnet til at stoppe ned i nogle generelle skatteregler.
Det er faktisk mere målrettet og mindre tilfældigt, hvis det forvaltes af kulturministeren.
Ikke for det; det glæder jo en skatteminister at kunne få lov at yde sit bidrag, men der er visse begrænsninger for, hvor klogt det er.
Og så bliver det her jo en mærkedag.
Som hr. Kim Behnke ved, glæder jeg mig jo altid over, uanset hvor uenige vi indimellem kan være, at hr. Kim Behnke altid er meget velforberedt.
Nu er det anden gang i dag, jeg tager hr. Kim Behnke i ikke at være velforberedt, og det synes jeg bare skal bemærkes, ikke som nogen kritik.
Jo, det er der, for hvis man køber møbler, så er de et driftsmiddel, går ind som driftsmiddel, afskrives som et driftsmiddel; hvis man sælger dem, går det ind som et plus på saldoen og kontoen for driftsmidler. Når der er en særlig ordning på det her område, er det, fordi den ikke går ind under de almindelige afskrivningsregler, men får sin egen selvstændige kasse.
Så hvis vi tager den del af hr. Kim Behnkes ordførertale fra, kan det såmænd være, at vi ender med at være helt enige, inden vi når frem til tredjebehandlingen, og det vil glæde mig usigelig meget, hvis også det vil være tilfældet i forhold til hr. Kim Behnke.